Robert Brown
Robert Brown, 1773-1858, engelsk botaniker, ansat som sekretær og bibliotekar for Joseph Banks ved Linnean Society of London og ved Londons store naturhistoriske museum. Brown rejste med kaptajn M. Flinders til Sydafrika og Australien og fortsatte livet igennem med at bearbejde egne og andres videnskabelige materiale fra næsten ukendte egne af Jorden, bl.a. Banks' og Solanders materiale fra kaptajn Cooks første jordomsejling. Han beskrev og analyserede også floraen fra arktiske egne af Nordamerika og tropiske dele af Afrika.
Brown benyttede flittigt det dengang nye og stadig ret primitivt sammensatte mikroskop og gjorde mange vigtige planteanatomiske iagttagelser. Han var den første, der beskrev kernen i planteceller, og han beskrev de såkaldte brownske bevægelser.